લિપિને લેવા આવેલી ચાર-પાંચ લાં……..બી લિસોટા જેવી ગાડીઓ લિપિને લઈને ગઈ તે પછી કરસનને અંદર બોલાવ્યો. અંદર જતાવેંત કરસનની નજર એક સેકંડમાં આખા થાણામાં ફરી વળી. ખૂણામાં એક પાટલી પર બેઠેલાં બે મેલાંઘેલાં, ચીંથેરાહાલ બાળકો એની નજરે પડ્યાં. લખેલો કાગળ પાણીમાં પલળી જાય ને પછી સુકાય ત્યારે જેવો દેખાય તેવા આ છોકરાઓના ચહેરા લાગતા હતા. કરચલીવાળા ને નૂર વિનાના! એક છોકરાનો હાથ કોણીથી તૂટેલો હતો! કરસનનું હૈયું મૂંગી ચીસ પાડી ઊઠ્યું. ત્યાં પોલીસ ઓફિસરે ‘તું જ સૂરજ છે ને?’ એવું જે છોકરાને પૂછ્યું તેના બંને હાથોને પંપાળતી કરસનની નજર એના ચહેરા પર જઈ અટકી. સૂરજે અને કરસનનાં હૈયાએ સાથે જ ‘હા’ પાડી.